钦定古今图书集成/明伦汇编/氏族典/第622卷 > 《郑樵通志》 > 若干惠
## 钦定古今图书集成/明伦汇编/氏族典/第622卷 > 《郑樵通志》 > 若干惠

按《周书若干惠传》，“惠字惠保，代郡武川人也。年弱冠，
从尔朱荣征伐，以功拜中坚将军。复从贺拔岳西征，
解岐州围，擒万俟丑奴，平永洛，定陇右，封北平县男。
及岳为侯莫陈悦所害，惠翊戴太祖，从平悦，拜直阁
将军。魏孝武西迁，进爵魏县伯，出为北华州刺史。大
统初，进爵为公。从擒窦泰，复弘农，破沙苑，惠每先登”
陷阵，进爵长乐郡公。四年，与齐神武战于河桥，破之。
七年，迁中领军，寻迁司空。惠性刚质，有勇力，容貌魁
岸，善于抚御，将士莫不怀恩，人思效节。十二年，侯景
侵襄州，惠率兵击走之。明年，镇鲁阳，遇疾，薨于军。惠
早丧父，事母以孝闻。赠秦州刺史，谥曰武烈。